Pohjoismainen kielipalkinto

Pohjoismainen kielipalkinto () perustettiin vuonna 2010, ja sen jakaa Norjan Foreningen Norden -yhdistys ”henkilölle, instituutiolle, organisaatiolle tai yritykselle, joka innovatiivisella ja hyvällä tavalla edistää pohjoismaisten kielten välistä ymmärrystä”. Foreningen Nordenin hallitus päättää palkinnon saajan.

 Historia 
Ensimmäisen kerran palkinnon sai vuonna 2010 norjalainen Fredrik Skavlan hänen työstään tv-ohjelma Skavlanin parissa. Ohjelma pyrkii tavoittamaan sekä ruotsalaisen että norjalaisen yleisön. Palkinnon, Magne Furuholmenin painotyön, luovutti ruotsalais-norjalainen muusikko ja poliitikko Åse Kleveland.

Vuonna 2011 palkinnon sai ruotsalainen muusikko Timbuktu (Jason Michael Robinson Diakité), joka vahvistaa pohjoismaisten kielten välistä ymmärrystä skånen murteella kirjoitetuilla sanoituksillaan. Palkinnon, Unni Askelandin silkkipainotyön, luovutti näyttelijä-ohjaaja Lise Fjeldstad.

Kielipalkinnon vuonna 2012 sai tanskalainen näyttelijä Ghita Nørby. Hän on pohjoismaisen uransa aikana osoittanut, että pohjoismaisia kieliä yhdistävä skandinaaviska ei työkielenä ole rajoite, vaan pikemminkin avaa uusia ovia ja tarjoaa mahdollisuuden saavuttaa laajempi yleisö. Palkinnon jakaja, näyttelijä Jakob Oftebro, on palkinnon saajan tavoin työskennellyt eri puolilla Pohjoismaita. Palkinnon teki taiteilija Kjell Nupen.

Islannin entinen presidentti Vigdís Finnbogadóttir sai kielipalkinnon vuonna 2013 perusteena se, että hän on tuonut ainutlaatuisella tavalla esiin tärkeitä näkökulmia kieleen identiteetin rakentajana ja pohjoismaisen yhteistyön peruspilarina. Palkinnon luovutti näyttelijä Ane Dahl Torp, ja palkinnon teki taiteilija Tiina Kivinen. Kivinen sai vuonna 2012 Kuningatar Sonjan pohjoismaisen taidepalkinnon.

Vuonna 2014 kielipalkinnon sai norjalainen näyttelijä Jakob Oftebro ”palavasta omistautumisestaan pohjoismaisten kielten väliselle ymmärrykselle”. Perusteluissaan tuomaristo painotti muun muassa Oftebron kykyä käyttää työssään koko skandinaavisen kielen kirjoa ja leikkiä sen eri murteilla. Tuomaristo nosti esiin myös sen, että Oftebro kannattaa yhtenäisempää Pohjolaa erityisesti kulttuuririntamalla. ”Oftebro on monipuolinen näyttelijä, joka on jo vuosia tehnyt työtä koko Pohjola kotikenttänään. Elokuva- ja tv-rooleillaan, kuten Silta, Kon-Tiki ja 1864, Oftebro on loistava esimerkki siitä, että näyttelijä voi menestyä eri puolilla Pohjoismaita.”. Palkinnon jakoi Norjan kulttuuriministeri Thorhild Widvey, ja palkinnon teki taiteiija Inger Sitter.

Suomen entinen presidentti, nobelisti Martti Ahtisaari sai Pohjoismaisen kielipalkinnon vuonna 2015 työstään Suomen kaksikielisyyden vahvistamiseksi ja säilyttämiseksi. Tuomaristo perusteli valintaansa muun muassa seuraavasti: ”Palkinnon tämänvuotinen voittaja puhuu lämpimästi pohjoismaisesta yhteistyöstä. Hän painottaa ruotsin kielen olevan tärkeä osa suomalaisten pohjoismaista identiteettiä ja silta pohjoismaiseen yhteistyöhön. Hän ylistää kansainvälisissä yhteyksissä usein tasa-arvoisia pohjoismaisia yhteiskuntia”. Palkinnon, Ørnulf Opdahlin graafisen painotyön, luovutti Norjan kulttuuriministeri Thorhild Widvey.

Vuonna 2016 Pohjoismaisen kielipalkinnon sai verkossa julkaistu draamasarja Skam perusteena sen tapa innostaa nuorta pohjoismaista yleisöä, vahvistaa skandinaavisten kielivarianttien ymmärrystä sekä rakentaa myönteistä suhtautumista pohjoismaisiin naapurikieliin. Palkinnon, taiteilija Visa Norroksen taideteoksen, vastaanotti sarjan ohjaaja ja käsikirjoittaja Julie Andem. Palkinnon luovutti Norjan kulttuuriministeri Linda Hofstad Helleland.

Kielipalkinnon vuonna 2017 sai Ingvar Kamprad ja huonekaluvalmistaja IKEA merkittävästä osallistumisesta pohjoismaisten sanojen, ilmausten ja kulttuurin tunnetuksi tekemiseen ympäri maailman. Palkinnon, taiteilija Hanne Borchgrevinkin puupiirroksen, luovutti Norjan elinkeinoministeri Monica Mæland.

Tanskalainen näyttelijä Sofie Gråbøl sai Pohjoismaisen kielipalkinnon vuonna 2018. Tuomariston perusteluissa sanotaan, että hän on ”yksi näkyvimmistä keulakuvista sille näyttelijöiden sukupolvelle, joka ei piittaa Pohjoismaiden välisistä rajoista työtehtäviä valitessaan. Käyttämällä omaa äidinkieltään suosituissa pohjoismaisissa tv-sarjoissa Gråbøl on vahvistanut pohjoismaalaisten välistä yhteyttä.” Palkinnon, Ørnulf Opdahlin työn luovutti Norjan kulttuuriministeri Trine Skei Grande. Tuomaristossa istui Norjan suurkäräjien presidentti Tone Wilhelmsen Trøen, Norjan Foreningen Nordenin hallituksen puheenjohtaja Rune Mørck Wergeland, sen varapuheenjohtaja Hilde Sandvik, dekaani Leif Holst Jensen ja suurkäräjien edustaja Guri Melby.

 Palkinnon saajat 

VuosiNimiElinvuodetAmmattiKansalaisuusViite2010Fredrik Skavlan1966–toimittaja, sarjakuvapiirtäjä, televisiojuontaja2011Timbuktu1975–hip hop -artisti2012Ghita Nørby1935–näyttelijä2013Vigdís Finnbogadóttir1930–poliitikko2014Jakob Oftebro1986–näyttelijä 2015Martti Ahtisaari1937–poliitikko2016Skamverkossa julkaistu draamasarja2017Huonekaluvalmistaja IKEA ja sen perustaja Ingvar Kampradhuonekaluvalmistaja2018Sofie Gråbøl1968–näyttelijä

 Lähteet 

 Aiheesta muualla 

 Nordens språkpris

Luokka:Palkinnot
Luokka:Pohjoismainen kulttuuri